Diari Oficial de la Generalitat Valenciana


Sumari del DOGV 7486, del 16-03-2015 (2015/2168)

RESOLUCIÓ de 27 de febrer de 2015, de la Direcció General d'Avaluació Ambiental i Territorial, per la qual s'ordena la publicació de les resolucions complementàries a les declaracions d'impacte ambiental corresponents als expedients 29/8022-WDU La Yesa i 34/1742-LTS Benigànim, Quatretonda i la Pobla del Duc.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7486

Data del DOGV
:   16-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2168


Data del document
:   27-02-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Quatretonda
    * Yesa, La
    * Benigànim
    * Pobla del Duc, la
    * impacte ambiental

RESOLUCIÓ de 27 de febrer de 2015, de la Direcció General d'Avaluació Ambiental i Territorial, per la qual s'ordena la publicació de les resolucions complementàries a les declaracions d'impacte ambiental corresponents als expedients 29/3749-DGT La Yesa i 34/7754-VYY Benigànim, Quatretonda i la Pobla del Duc. [2015/2168]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de la resolució complementària a la declaració d'impacte ambiental, resolc:  
  
Únic  
Publicar en el Diari Oficial de la Comunitat Valenciana les resolucions complementàries corresponents als expedients 29/7043-OLY La Yesa i 34/5801-LOT Benigànim, Quatretonda i la Pobla del Duc.  
  
  
«Resolució complementària a la declaració d'impacte ambiental  
  
Expedient: 29/02-AIA.  
Promotor: Eyra.  
Autoritat substantiva: Conselleria d'Economia, Indústria, Turisme i Ocupació i Servici Territorial d'Urbanisme de València.  
Objecte del projecte: implantació de reactàncies de compensació d'energia en el sistema de 132 kV de la ST La Yesa.  
Localització: terme municipal de La Yesa.  
El 15 de gener de 2015, el promotor de la zona 7 del pla eòlic de la Comunitat Valenciana remet informe ambiental d'adaptació al pla especial de la zona eòlica 7, projecte d'implantació de reactàncies de compensació d'energia en el sistema de 132 kV de la ST La Yesa.  
La documentació presentada, d'acord amb allò que s'ha indicat en aquella, té per objecte:  
1. Descriure les instal·lacions corresponents a la instal·lació de tres noves reactàncies de compensació d'energia reactiva en barres de 132 kV de la ST La Yesa, cosa que se'n considera una ampliació.  
  
2. Determinar que esta nova instal·lació es projecta i construïx en l'interior del pla especial aprovat per a la zona del pla eòlic de la Comunitat Valenciana, tenint en compte tota la normativa sectorial i la continguda en els documents amb eficàcia normativa (a nivell ambiental, cultural i patrimonial i urbanístic) que acompanyen el pla especial.  
3. Especificar els aspectes ambientals més notables de l'actuació i determinar-hi les mesures correctores aplicables.  
4. Concloure la viabilitat ambiental de la construcció de l'ampliació de la ST La Yesa i la seua compatibilitat amb el pla especial de la zona eòlica 7 i l'ordenació del territori vigent.   
L'actuació es justifica en la necessitat de minimitzar els valors de reactància fora de rang detectats en la ST de Vilamarxant (on connecta la línia elèctrica de 132 kV de doble circuit d'evacuació de les zones 7 i 8 de desenrotllament del pla eòlic), imputables als 13 km de línia soterrada d'alta tensió de 132 kV.  
S'han preparat les alternatives següents estudiades per a la solució del problema:  
1. Ubicació de les reactàncies en la ST receptora (Vilamarxant), alternativa rebutjada pels motius tècnics següents:  
- La instal·lació de les reactàncies sobre la barres de 132 kV de la ST de Vilamarxant no resol la compensació reactiva de cada una de les dos instal·lacions (zones eòliques 7 i 8) en el punt de connexió pel qual s'incomplix la normativa vigent (Reial Decret 1565/2010).  
- No hi ha espai disponible en l'interior de la ST de Vilamarxant, ni per la seua ubicació n'és possible l'ampliació.  
- Iberdrola determina per a les seues instal·lacions unes instruccions normalitzades que no complixen les reactàncies a instal·lar.  
2. Ubicació en la mateixa subestació d'inici de les línies d'evacuació com una infraestructures més de la subestació d'eixida (ST La Yesa).  
  
3. Realitzar una instal·lació elèctrica intermèdia conjunta entre la ST d'eixida (La Yesa) i la de destinació (ST de Vilamarxant), cosa que implica la construcció semblant a una subestació elèctrica de 132 kV amb totes les instal·lacions elèctriques i construccions annexes, la qual cosa comporta una afecció espacial i mediambiental afegida.  
La solució adoptada és la 2, és a dir, la ubicació de les reactàncies en la ST d'eixida (ST La Yesa) per resultar la de més fàcil solució tècnica, menor afecció ambiental, facilitat en la tramitació (ja que es troba dins de l'àmbit del pla especial de la zona 7), perquè el terreny afectat no té condicionants ambientals i per menor cost econòmic. No obstant això la instal·lació de les reactàncies requerix l'ampliació superficial del la ST en 151,08 m². La superfície ampliada té unes dimensions de 6 x 25,80 metres centrada en el costat nord-est de l'actual recinte de la ST i s'ubica en l'àmbit de pla especial de la zona 7 que comprén per a la subestació una hectàrea (100 x 100 metres).  
  
Es projecta la instal·lació de tres noves reactàncies de compensació d'energia reactiva de 22 Mvar monofàsiques, interconnectades a l'embarrat principal de la ST a través d'un interruptor automàtic de tall en càrrega de 145 kV del tipus 3105A unit per mitjà d'embarrat de cable nu a les barres principals de la ST, a més de la instal·lació dels aparells de mesurament i control necessaris per al funcionament correcte d'estes noves instal·lacions. Les reactàncies esmentades es refrigeren per aire.  
L'obra civil a efectuar consistix en:  
- Desmantellament de la part del mur perimetral de la subestació.  
  
- Fonamentacions dels suports tant de les reactàncies com de l'interruptor a instal·lar i els suports dels aïlladors de suport per a la conducció dels cables de potència dins de la ST.  
- I reconstrucció del mur amb les mateixes característiques que l'actual ajustat al nou perímetre.  
En el document s'analitzen les possibles afeccions derivades de l'ampliació, s'hi conclou que no es produïxen nous efectes i es proposen com a mesures correctores únicament la remodelació i la revegetació de les àrees residuals afectades.  
Consideracions ambientals  
Els possibles efectes derivats de l'ampliació de la subestació i de la instal·lació de les reactàncies en el seu interior han sigut avaluats en el document presentat, excepte la possible modificació de l'àrea de zonificació d'usos per a l'assentament de poblacions regulada en l'article 25 del pla eòlic i els articles corresponents de les normes del pla especial aprovat per a la zona 7 i, per tant, en planejament vigent de La Yesa.  
  
S'ha procedit, per tant, a determinar l'àrea de zonificació d'usos de 1.000 que es deriva de l'ampliació prevista, i s'ha comprovat que aquella se superposa amb l'àrea de zonificació d'usos generada pels aerogeneradors VO 1-11 i VO 1-13 del parc eòlic Viudo I i per l'aerogenerador VI-I01 del parc eòlic Viudo II. No és, per tant, necessari modificar el pla especial.  
Les mesures proposades en relació amb els efectes detectats es consideren correctes; no obstant això, cal advertir de l'obligació de gestionar adequadament els materials de demolició que no siguen reutilitzats en l'obra civil.  
Consideracions jurídiques  
La modificació de les instal·lacions de la ST La Yesa respon al que preveu l'article 19.3 de l'Acord de 26 de juliol de 2001, del Govern Valencià, pel qual s'aprova el pla eòlic de la Comunitat Valenciana.  
  
Per tot això es formula la resolució següent:  
  
Primer  
Es considera acceptable, des del punt de vista ambiental, l'ampliació del recinte de la ST La Yesa i la instal·lació de tres noves reactàncies en el seu interior, sense perjuí de les autoritzacions sectorials que li siguen aplicables i sempre que s'ajusten a la documentació presentada i s'aplique com a mesura addicional la correcta gestió dels residus de demolició que no siguen reutilitzats en l'obra civil.  
  
  
Segon  
Notificar a les persones interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret estimen pertinents.  
  
Tercer  
Publicar en el Diari Oficial de la Comunitat Valenciana la present resolució complementària de la declaració d'impacte formulada mitjançant la Resolució de 27 de juliol de 2005, de la directora general de Gestió del Medi Natural, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 6 de febrer de 2015.- El director general d'Avaluació Ambiental i Territorial: Juan Giner Corell.»  
  
«Resolució complementària a la declaració d'impacte ambiental del projecte bàsic de variant de la Pobla del Duc i condicionament de traçat de la CV-611. Tram de Benigànim a la Pobla del Duc.  
Expedient: 034/8063-OWK.  
Projecte: variant de la Pobla del Duc i condicionament de traçat de la CV-611. Tram de Benigànim a la Pobla del Duc.  
Òrgan promotor: Diputació de València.  
Òrgan substantiu: Diputació de València.  
Localització: termes municipals de Benigànim, Quatretonda i la Pobla del Duc (València).  
  
Antecedents  
En data 22 de novembre de 2013, l'òrgan ambiental va emetre declaració d'impacte ambiental del projecte de variant de la Pobla del Duc i condicionament de traçat de la CV-611. Tram de Benigànim a la Pobla del Duc, promogut per la Diputació de València, amb número d'expedient 034/5265-FJV. Entre les mesures correctores arreplegades en la declaració d'impacte ambiental s'incloïa que, perquè la implantació de la infraestructura no incrementara el risc d'inundació existent, era necessari augmentar la capacitat de drenatge a un període de retorn de 500 anys, com a conseqüència de les consultes realitzades al Servici d'Ordenació del Territori, en qualitat d'administració pública afectada.  
  
La necessitat d'acudir als períodes de retorn esmentats es justificava en l'informe emés de la manera següent: ?Respecte a la capacitat dels drenatges plantejats, cal dir que la normativa [?] PATRICOVA és més restrictiva que la de la Instrucció 5,2-IC, ja que considera períodes de retorn (capacitats) superiors. [?] Quant a la IMD, en este cas varia de 3.855 a 4.032 vehicles/dia i, per tant, es considera que està per damunt del llindar de 2.000 vehicles/dia. En conseqüència, per a una IMD alta s'apliquen els drenatges corresponents a un període de retorn de 500 anys, i no de 100 anys com està dissenyat?.  
  
En data 25 de novembre de 2014, l'òrgan substantiu remet a l'òrgan ambiental un informe tècnic en què se sol·licita que el dimensionament de les obres de drenatge de la fase 1 siga adequat per a un període de retorn de 100 anys. La sol·licitud esmentada es justifica en el fet que ?s'ha pogut comprovar que les obres de drenatge transversals, previstes en la fase 1, no es troben en zona inundable segons el Sistema Nacional de Cartografia de Zones Inundables [?]. Per tant, a la fase 1, en no tractar-se de zona inundable, d'acord amb la normativa del [?] PATRICOVA, no li és aplicable la secció segona, Adequació de l'edificació i infraestructures en zones inundables, article 26, Condicions generals d'adequació de les infraestructures, i es considera que és aplicable per a este tipus de drenatges transversals la Instrucció 5.2. IC, Drenatge transversal, en què es considera que el període de retorn de 100 anys és l'adequat?.  
  
Consideracions legals  
Pel que fa al que establix la normativa del PATRICOVA, segons l'article 26, per a l'adequació de les infraestructures en les zones inundables, els períodes de retorn de disseny del drenatge transversal i de protecció de les infraestructures de qualsevol tipus seran de 500 anys en les infraestructures estratègiques d'alta vulnerabilitat, com ara carreteres d'intensitat mitjana diària major de 2.000 vehicles/dia, com correspon a este cas, encara que este nivell pot reduir-se fins a un mínim de 100 anys si es justifica la inviabilitat tècnica o econòmica de qualsevol altra solució de protecció superior.  
  
Tramitació  
En data 2 de desembre de 2014, es va traslladar la documentació rebuda al Servici d'Ordenació del Territori perquè informara sobre la qüestió adés plantejada.  
En data 30 de gener de 2015, es rep l'informe sol·licitat, que es pronuncia en els termes següents:   
?[...] Es justifica l'existència d'una carretera de traçat paral·lel a la nova i que fa de control de les aigües, qüestió que òbvia la necessitat d'ampliar el dit drenatge en el nou traçat de la carretera, perquè no li arriben les aigües de 500 anys de període de retorn, sinó les que deixen passar els drenatges de l'antiga carretera. Això, com també el fet que les conques vessants d'eixos xicotets drenatges no arriben al mig quilòmetre quadrat, justifica que la nova carretera puga mantindre els drenatges menors a una capacitat de 100 anys de període de retorn. La mateixa normativa del PATRICOVA permet que es puga reduir el nivell de disseny d'estos drenatges fins a un mínim de 100 anys, tal com es preveu en l'incís final de l'article 26.3.a de la normativa urbanística del PATRICOVA. Per tant, amb les justificacions aportades es pot aplicar esta excepció. En tot cas, es recorda que la normativa urbanística del PATRICOVA és de compliment obligatori, segons establix el seu article 3; i en matèria de drenatges transversals de les carreteres, preval sobre la instrucció de carreteres (5.2-IC), ja que conté una regulació més restrictiva?.  
  
Consideracions ambientals  
Vist l'informe emés per l'òrgan competent en matèria de risc d'inundació.  
Vist que hi ha una carretera en paral·lel a la nova i vist que les conques vessants no aconseguixen el mig quilòmetre quadrat, es considera que la modificació presentada per l'òrgan substantiu pot considerar-se ambientalment acceptable.  
Per tot això, fent ús de les facultats que tinc legalment atribuïdes, emet la resolució complementària següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que li siguen aplicables, la modificació introduïda en el projecte de variant de la Pobla del Duc i condicionament de traçat de la CV-611, tram de Benigànim a la Pobla del Duc, i la seua declaració d'impacte ambiental corresponent, consistent en la realització de les obres de drenatge transversal per a un període de retorn de 100 anys, tal com s'establix en l'informe del Servici d'Ordenació del Territori, competent en actuacions en matèria de risc d'inundació.  
  
Segon  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana la present resolució de declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, modificat pel Decret 32/2006, de 10 de març, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 3 de febrer de 2015.- El director general d'Avaluació Ambiental i Territorial: Juan Giner Corell.»  
  
València, 27 de febrer de 2015.- El director general d'Avaluació Ambiental i Territorial: Juan Giner Corell.